Author: URSO URSO
Last saved by: agenda0

PREDKLADACIA SPRÁVA

	Návrh kandidátov na členov regulačnej rady Úradu pre reguláciu sieťových odvetví predkladá minister hospodárstva Slovenskej republiky na rokovanie vlády Slovenskej republiky (ďalej len „vláda“) na základe uznesenia vlády č. 455 zo dňa 23. mája 2001 (Číslo materiálu: 3508/2001).

	Zákonom č. 276/2001 Z. z. o regulácii v sieťových odvetviach a o zmene a doplnení niektorých zákonov (ďalej len „zákon“) sa s účinnosťou od 1. augusta 2001 zriaďuje Úrad pre reguláciu sieťových odvetví (ďalej len „úrad“) ako orgán štátnej správy. Úrad je rozpočtovou organizáciou so sídlom v Bratislave, Bajkalská ulica č. 27.

	Podľa § 6 zákona orgánmi úradu sú predseda a regulačná rada.

	Na čele úradu je predseda. Predsedom úradu je predseda regulačnej rady. Predseda úradu riadi úrad a zodpovedá za jeho činnosť, koná ako štatutárny orgán úradu v mene úradu vo všetkých veciach, pričom je viazaný rozhodnutiami regulačnej rady, podpisuje všeobecne záväzné právne predpisy vydávané úradom, schvaľuje organizačný poriadok úradu po jeho prerokovaní v regulačnej rade vymenúva a odvoláva po vyjadrení regulačnej rady vedúcich zamestnancov úradu, určuje platové a ďalšie náležitosti zamestnancom úradu podľa osobitného predpisu.

Regulačná rada určuje regulačnú politiku a nástroje na jej uskutočňovanie. Regulačná rada schvaľuje návrh rozpočtu úradu, volí a odvoláva predsedu regulačnej rady a podpredsedu regulačnej rady z členov regulačnej rady, vyjadruje sa k návrhu predsedu úradu na vymenovanie a odvolanie vedúcich zamestnancov úradu, schvaľuje rokovací poriadok regulačnej rady, schvaľuje správu o činnosti úradu, rozhoduje o odvolaní proti rozhodnutiu úradu vydanému v konaní na prvom stupni, plní ďalšie úlohy súvisiace s regulačnou činnosťou úradu.

Regulačná rada má šesť členov. Regulačná rada je uznášaniaschopná, ak sú prítomní aspoň štyria jej členovia, pričom vždy musí byť prítomný predseda regulačnej rady alebo podpredseda regulačnej rady. Regulačná rada rozhoduje väčšinou hlasov všetkých členov. Činnosť regulačnej rady riadi, jej rokovania zvoláva a vedie predseda regulačnej rady. Predseda regulačnej rady podpisuje spolu s podpredsedom regulačnej rady alebo s iným členom regulačnej rady uznesenia a rozhodnutia regulačnej rady.

Členov regulačnej rady vymenúva a odvoláva prezident Slovenskej republiky. Členstvo v regulačnej rade je verejná funkcia. Člen regulačnej rady musí byť občanom Slovenskej republiky a musí spĺňať odborné a morálne predpoklady, ktorými sú vysokoškolské vzdelanie, 10 rokov praxe, z toho 5 rokov v riadiacej funkcii, spôsobilosť na právne úkony v plnom rozsahu, bezúhonnosť; za bezúhonného sa považuje ten, kto nebol právoplatne odsúdený za trestný čin.

Prezident Slovenskej republiky vymenúva troch členov regulačnej rady na návrh Národnej rady Slovenskej republiky a troch členov regulačnej rady na návrh vlády Slovenskej republiky. Na každé miesto člena regulačnej rady sa navrhujú aspoň dvaja kandidáti. Funkčné obdobie členov regulačnej rady je šesť rokov. Regulačná rada sa z jednej tretiny obnovuje každé dva roky.  S členstvom v regulačnej rade je nezlučiteľná funkcia poslanca Národnej rady Slovenskej republiky, člena vlády, funkcia alebo zamestnanie na ústrednom alebo miestnom orgáne štátnej správy, funkcia alebo členstvo v orgáne územnej samosprávy alebo zamestnanie na orgáne územnej samosprávy. Členstvo v regulačnej rade je ďalej nezlučiteľné s podnikaním a s členstvom v riadiacich, dozorných a kontrolných orgánoch podnikateľských subjektov.

Člen regulačnej rady nemôže byť zamestnancom regulovaných subjektov, členom riadiacich, dozorných a kontrolných orgánov regulovaných subjektov, nemôže mať majetkovú účasť na podnikaní regulovaných subjektov, nemôže podnikať v regulovaných činnostiach vo vlastnom mene alebo prostredníctvom združenia osôb; toto obmedzenie trvá ešte rok po zániku funkcie člena regulačnej rady.
Za výkon funkcie patrí členovi regulačnej rady mesačne základná odmena vo výške štvornásobku priemernej mesačnej mzdy pracovníka národného hospodárstva za predchádzajúci kalendárny rok, zaokrúhlená nahor na celých 100 Sk. Predsedovi regulačnej rady patrí príplatok k základnej odmene vo výške 30% základnej odmeny a podpredsedovi regulačnej rady patrí príplatok k základnej odmene vo výške 15% základnej odmeny.

Členstvo v regulačnej rade zaniká uplynutím funkčného obdobia, vzdaním sa funkcie, odvolaním z funkcie, smrťou alebo vyhlásením za mŕtveho. Členstvo v regulačnej rade zaniká vzdaním sa funkcie, a to dňom doručenia oznámenia o vzdaní sa funkcie prezidentovi Slovenskej republiky. Prezident Slovenskej republiky odvolá člena regulačnej rady, ak člen regulačnej rady prestal spĺňať podmienky zákona.

Prezident Slovenskej republiky môže odvolať člena regulačnej rady, ak po dobu dlhšiu ako šesť mesiacov nevykonáva svoju funkciu. Táto lehota začína plynúť prvým dňom kalendárneho mesiaca nasledujúceho po tom, ako sa po prvýkrát nezúčastnil na zasadnutí regulačnej rady.

Na uvoľnené miesto člena regulačnej rady navrhuje nových kandidátov ten orgán, ktorý navrhol člena, ktorého členstvo zaniklo; tento orgán predloží návrh na vymenovanie nového člena regulačnej rady prezidentovi Slovenskej republiky do dvoch mesiacov odo dňa, kedy zaniklo členstvo doterajšieho člena. Ak bol nový člen regulačnej rady vymenovaný pred uplynutím funkčného obdobia člena, ktorého členstvo zaniklo, funkčné obdobie nového člena sa skončí dňom, kedy by uplynulo funkčné obdobie člena, ktorého členstvo zaniklo

Aby sa regulačná rada obnovovala z jednej tretiny každé dva roky na prvé funkčné obdobie po zriadení úradu prezident Slovenskej republiky vymenuje členov regulačnej rady tak, že jedného člena navrhnutého Národnou radou Slovenskej republiky a jedného člena navrhnutého vládou vymenuje na šesť rokov, jedného člena navrhnutého Národnou radou Slovenskej republiky a jedného člena navrhnutého vládou vymenuje na štyri roky a jedného člena navrhnutého Národnou radou Slovenskej republiky a jedného člena navrhnutého vládou vymenuje na dva roky.

Návrhy na vymenovanie členov regulačnej rady na prvé funkčné obdobie predložia Národná rada Slovenskej republiky a vláda Slovenskej republiky prezidentovi Slovenskej republiky do 30 dní odo dňa účinnosti zákona. Prvé zasadnutie regulačnej rady zvolá člen regulačnej rady určený prezidentom Slovenskej republiky do 30 dní od vymenovania členov regulačnej rady.

	Predložený materiál obsahuje návrh na šiestich kandidátov na členov regulačnej rady, ich pracovné životopisy a prehlásenia o tom, že súhlasia zo zaradením do zoznamu kandidátov na členov regulačnej rady a že spĺňajú všetky podmienky § 9 zákona.

	Predložený materiál nebol predmetom medzirezortného pripomienkového konania vzhľadom na to, že k zmene účinnosti zákona z 1. januára 2002 na 1. august 2001 a tým potrebe pripraviť návrh kandidátov na členov regulačnej rady došlo až dňa 14. júna 2001, čo nevytvorilo dostatočný priestor pre uskutočnenie medzirezortného pripomienkového konania, pretože by vláda nebola schopná dodržať termín predloženia návrhu kandidátov na členov regulačnej rady prezidentovi Slovenskej republiky, ktorým je 30. august 2001.